Man vas na hy polisieman skietŉ Man is Saterdag in Gugulethu naby Kaapstad in hegtenis geneem nadat hy glo ŉ polisiebeampte geskiet het. Kol. Tembinkosi Kinana, woordvoerder van die polisie, sê die 28-jarige man was gesoek in verband met ŉ gewapende rooftog wat in Maart plaasgevind het. Die polisie kon verlede week Vrydag daarin slaag om die man op te spoor. Hy het glo ŉ vuurwapen uitgeruk en een van die polisiebeamptes in die skouer geskiet en gevlug. Die man is egter Saterdagoggend weer vasgetrek en is in hegtenis geneem. Hy sal binnekort in die Athlone-landdroshof verskyn op aanklagte van poging tot moord en huisroof.